CELEX: 32021R0095
Language: hr
Date: 2021-01-28 00:00:00
Title: Delegirana uredba Komisije (EU) 2021/95 оd 28. siječnja 2021. o izmjeni Delegirane uredbe (EU) 2020/592 o privremenim izvanrednim mjerama kojima se odstupa od određenih odredaba Uredbe (EU) br. 1308/2013 Europskog parlamenta i Vijeća radi odgovora na tržišne poremećaje u sektoru voća i povrća i sektoru vina koji su uzrokovani pandemijom bolesti COVID-19 i s njome povezanim mjerama

29.1.2021   
               
               
                  HR
               
               
                  Službeni list Europske unije
               
               
                  L 31/198
               
            
         DELEGIRANA UREDBA KOMISIJE (EU) 2021/95
         оd 28. siječnja 2021.
         o izmjeni Delegirane uredbe (EU) 2020/592 o privremenim izvanrednim mjerama kojima se odstupa od određenih odredaba Uredbe (EU) br. 1308/2013 Europskog parlamenta i Vijeća radi odgovora na tržišne poremećaje u sektoru voća i povrća i sektoru vina koji su uzrokovani pandemijom bolesti COVID-19 i s njome povezanim mjerama
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 219. stavak 1. u vezi s člankom 228.,
         budući da:
         
                     (1)
                  
                  
                     Delegiranom uredbom Komisije (EU) 2020/592 (2) uveden je niz odstupanja od postojećih pravila, među ostalim u sektoru vina, kako bi se subjektima u sektoru vina pomoglo da se lakše nose s posljedicama pandemije bolesti COVID-19. Međutim, bez obzira na korist tih mjera, ponuda i potražnja na tržištu vina nisu se vratile u ravnotežu, a zbog pandemije koja i dalje traje povratak u ravnotežu ne očekuje se ni u kratkoročnom ili srednjoročnom razdoblju.
                  
               
                     (2)
                  
                  
                     Nadalje, mjere donesene radi ublažavanja posljedica pandemije bolesti COVID-19 nastavljaju se provoditi u većini država članica i diljem svijeta. Te mjere uključuju uvođenje ograničenja broja ljudi na društvenim okupljanjima i proslavama te ograničenja mogućnosti konzumacije jela i pića izvan kuće. Na nekim su područjima i dalje na snazi ograničenja kretanja te se otkazuju javna događanja i privatne zabave. Zbog tih ograničenja dodatno se smanjila potrošnja vina u Uniji, a smanjio se i izvoz vina u treće zemlje. Osim toga, neizvjesnost u pogledu trajanja krize, za koju se očekuje da će se nastaviti i nakon 2020., uzrokuje dugoročnu štetu sektoru vina Unije jer se potrošnja vina vjerojatno neće oporaviti te će doći do gubitka izvoznih tržišta. Ta kombinacija čimbenika negativno utječe na određivanje cijena na tržištu vina Unije. Povećane su zalihe koje su već bile na rekordno visokoj razini na početku tržišne godine 2019.–2020. Naposljetku, visoki urodi berbe 2020., za koju se očekuje da će premašiti berbu 2019. za oko 10 milijuna hektolitara vina, dodatno će pogoršati stanje.
                  
               
                     (3)
                  
                  
                     Stoga s obzirom na dugotrajnost ograničenja koja su države članice uvele radi ublažavanja posljedica pandemije bolesti COVID-19 i potrebu da se ta ograničenja zadrže, sve su veći gospodarski poremećaji glavnih kanala za plasman vina i posljedični negativni učinci na potražnju za vinom.
                  
               
                     (4)
                  
                  
                     S obzirom na te iznimno ozbiljne poremećaje na tržištu i na niz teških okolnosti u sektoru vina, počevši od toga što su Sjedinjene Američke Države u listopadu 2019. uvele carine na uvoz vina iz Unije pa do posljedica aktualnih mjera ograničenja zbog globalne pandemije bolesti COVID-19, gospodarski subjekti u sektoru vina Unije i dalje nailaze na iznimne poteškoće. Stoga je dodatna pomoć sektoru vina opravdana.
                  
               
                     (5)
                  
                  
                     Smatra se da su nastavak provedbe mjera za suzbijanje krize i povećanja maksimalnog doprinosa Unije, uvedeni na temelju Delegirane uredbe (EU) 2020/592, bitni za poboljšanje stanja na tržištu u sektoru vina u Uniji. Konkretno, te su mjere ključne kako bi se s tržišta Unije uklonile količine vina koje bi u protivnom negativno utjecale na tržišne cijene te kako bi se poboljšala likvidnost subjekata smanjenjem njihova vlastitog financijskog doprinosa aktivnostima. Međutim, tijekom provedbe Delegirane uredbe (EU) 2020/592, kako je nedavno izmijenjena Delegiranom uredbom (EU) 2020/1275 (3), pokazalo se da sadašnji rok 15. listopada 2020. utvrđen u članku 10. Delegirane uredbe (EU) 2020/592 nije dovoljan da države članice i subjekti u sektoru vina provedu sve potrebne mjere. Konkretno, zbog nestabilne sanitarne situacije i nemogućnosti da se predvidi trenutak uvođenja nacionalnih mjera za stabilizaciju stanja, državama članicama bilo je teško planirati i uvoditi dodatne mjere u svoje programe potpore u sektoru vina kako bi gospodarski subjekti mogli iskoristiti mjere i povećano financiranje u utvrđenom roku, tj. do 15. listopada 2020. Produljenjem roka do 15. listopada 2021. državama članicama omogućilo bi se da uvedu neke od mjera kasnije u sezoni, a gospodarskim subjektima pružile bi se dodatne mogućnosti za podnošenje zahtjeva za potporu. Takvim produljenjem pridonijelo bi se ublažavanju postojećih poremećaja na tržištu i istodobno spriječilo daljnje pogoršanje stanja s obzirom na to da se očekuje da će se pandemija bolesti COVID-19 nastaviti i nakon 2020., što znači i tijekom velikog dijela financijske godine 2021.
                  
               
                     (6)
                  
                  
                     Stoga se smatra da je potrebno produljiti primjenu mjera utvrđenih u člancima 2., 3. i 4. te člancima od 5.a do 9. Delegirane uredbe (EU) 2020/592 do 15. listopada 2021.
                  
               
                     (7)
                  
                  
                     Delegiranu uredbu (EU) 2020/592 trebalo bi stoga na odgovarajući način izmijeniti.
                  
               
                     (8)
                  
                  
                     Zbog krajnje hitnih razloga, posebno uzimajući u obzir sadašnje poremećaje na tržištu, njihove teške posljedice za sektor vina u Uniji te njihov nastavak i vjerojatno pogoršanje, potrebno je hitno djelovati i osigurati nastavak provedbe postojećih mjera za ublažavanje tih posljedica. Odgađanjem djelovanja tržišni poremećaji u sektoru vina mogli bi se dodatno pogoršati, što bi se negativno odrazilo na proizvodnju i uvjete na tržištu u tom sektoru. S obzirom na to, ovu bi Uredbu trebalo donijeti u skladu s hitnim postupkom iz članka 228. Uredbe (EU) br. 1308/2013.
                  
               
                     (9)
                  
                  
                     S obzirom na to da je potrebno hitno djelovati kako bi se izbjegli poremećaji u provedbi mjera za suzbijanje krize u sektoru vina u Uniji i osigurao neometan prijelaz između dvije financijske godine, ova bi Uredba trebala stupiti na snagu na dan objave u Službenom listu Europske unije i primjenjivati se retroaktivno od 16. listopada 2020.,
                  
               DONIJELA JE OVU UREDBU:
         
            Članak 1.
            Izmjene Delegirane uredbe (EU) 2020/592
            Delegirana uredba (EU) 2020/592 mijenja se kako slijedi:
            
                        (1)
                     
                     
                        članak 2. zamjenjuje se sljedećim:
                        
                           „Članak 2.
                           Odstupanja od članka 43. Uredbe (EU) br. 1308/2013
                           Odstupajući od članka 43. Uredbe (EU) br. 1308/2013, mjere utvrđene u člancima 3. i 4. ove Uredbe mogu se financirati u okviru programa potpore u sektoru vina predujmima ili plaćanjima tijekom financijskih godina 2020. i 2021.”;
                        
                     
                  
                        (2)
                     
                     
                        u članku 7. stavak 1. zamjenjuje se sljedećim:
                        
                           „1.   Odstupajući od članka 47. stavka 1. Uredbe (EU) br. 1308/2013, tijekom 2020. i 2021. „zelena berba” znači potpuno uništavanje ili uklanjanje grozdova dok još nisu sazreli, i to na cijelom gospodarstvu ili na dijelu gospodarstva, pod uvjetom da se zelena berba provodi na cijelim parcelama.”;
                        
                     
                  
                        (3)
                     
                     
                        članak 10. zamjenjuje se sljedećim:
                        
                           „Članak 10.
                           Primjena privremeno povećanog doprinosa Unije
                           Članak 5.a, članak 6., članak 7. stavak 2. te članci 8. i 9. primjenjuju se na aktivnosti koje su nadležna tijela država članica odabrala od datuma stupanja na snagu ove Uredbe do najkasnije 15. listopada 2021.”.
                        
                     
                  
         
            Članak 2.
            Stupanje na snagu i primjena
            Ova Uredba stupa na snagu na dan objave u Službenom listu Europske unije.
            Primjenjuje se od 16. listopada 2020.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. siječnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 671.
         
         
            (2)  Delegirana uredba Komisije (EU) 2020/592 оd 30. travnja 2020. o privremenim izvanrednim mjerama kojima se odstupa od određenih odredaba Uredbe (EU) br. 1308/2013 Europskog parlamenta i Vijeća radi odgovora na tržišne poremećaje u sektoru voća i povrća i sektoru vina koji su uzrokovani pandemijom bolesti COVID-19 i s njome povezanim mjerama (SL L 140, 4.5.2020., str. 6.).
         
            (3)  Delegirana uredba Komisije (EU) 2020/1275 оd 6. srpnja 2020. o izmjeni Delegirane uredbe Komisije (EU) 2020/592 o privremenim izvanrednim mjerama kojima se odstupa od određenih odredaba Uredbe (EU) br. 1308/2013 Europskog parlamenta i Vijeća radi odgovora na tržišne poremećaje u sektoru voća i povrća i sektoru vina koji su uzrokovani pandemijom bolesti COVID-19 i s njome povezanim mjerama (SL L 300, 14.9.2020., str. 26.).